title: Odluka Vijeća (EU) 2022/614 od 11. veljače 2022. o potpisivanju, u ime Unije, i privremenoj primjeni Sporazuma u obliku razmjene pisama između Europske unije i Republike Mauricijusa o produljenju Protokola kojim se utvrđuju ribolovne mogućnosti i financijski doprinos predviđeni Sporazumom o partnerstvu u ribarstvu između Europske unije i Republike Mauricijusa

text:
                  13.4.2022

                  HR

                  Službeni list Europske unije

                  L 115/43

         ODLUKA VIJEĆA (EU) 2022/614
         od 11. veljače 2022.
         o potpisivanju, u ime Unije, i privremenoj primjeni Sporazuma u obliku razmjene pisama između Europske unije i Republike Mauricijusa o produljenju Protokola kojim se utvrđuju ribolovne mogućnosti i financijski doprinos predviđeni Sporazumom o partnerstvu u ribarstvu između Europske unije i Republike Mauricijusa
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Sporazum o partnerstvu u ribarstvu između Europske unije i Republike Mauricijusa (1) („Sporazum”) odobren je u ime Unije Odlukom Vijeća 2014/146/EU (2) i stupio je na snagu 28. siječnja 2014.

                     (2)

                     Primjena Protokola kojim se utvrđuju ribolovne mogućnosti i financijski doprinos predviđeni Sporazumom o partnerstvu u ribarstvu između Europske unije i Republike Mauricijusa („Protokol”) (3) započela je 8. prosinca 2017. za razdoblje od četiri godine. Protokol je istekao 7. prosinca 2021.

                     (3)

                     Vijeće je 28. rujna 2021. ovlastilo Komisiju za otvaranje pregovora s Republikom Mauricijusom radi sklapanja novog protokola o provedbi Sporazuma.

                     (4)

                     U očekivanju završetka pregovora o obnovi Protokola Komisija je u ime Unije u pregovorima dogovorila sporazum u obliku razmjene pisama između Unije i Republike Mauricijusa o produljenju Protokola za razdoblje od najviše šest mjeseci. Pregovori o produljenju Protokola uspješno su zaključeni te je Sporazum u obliku razmjene pisama između Europske unije i Republike Mauricijusa o produljenju Protokola kojim se utvrđuju ribolovne mogućnosti i financijski doprinos predviđeni Sporazumom o partnerstvu u ribarstvu između Europske unije i Republike Mauricijusa („Sporazum u obliku razmjene pisama”) parafiran 6. prosinca 2021.

                     (5)

                     Ciljevi su Sporazuma u obliku razmjene pisama Uniji i Republici Mauricijusu omogućiti nastavak suradnje u promicanju politike održivog ribarstva i odgovornog iskorištavanja ribolovnih resursa u vodama Mauricijusa te plovilima Unije omogućiti obavljanje ribolovnih aktivnosti u tim vodama.

                     (6)

                     Sporazum u obliku razmjene pisama trebalo bi potpisati, podložno njegovu kasnijem sklapanju.

                     (7)

                     Kako bi se ograničio prekid ribolovnih aktivnosti plovila Unije u vodama Mauricijusa, Sporazum u obliku razmjene pisama trebalo bi privremeno primjenjivati do završetka postupaka potrebnih za njegovo stupanje na snagu,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma u obliku razmjene pisama između Europske unije i Republike Mauricijusa o produljenju Protokola kojim se utvrđuju ribolovne mogućnosti i financijski doprinos predviđeni Sporazumom o partnerstvu u ribarstvu između Europske unije i Republike Mauricijusa, podložno sklapanju navedenog Sporazuma (4).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u obliku razmjene pisama u ime Unije.

            Članak 3.
            Sporazum u obliku razmjene pisama privremeno se primjenjuje, u skladu s točkom 10. Sporazuma u obliku razmjene pisama, od 1. siječnja 2022. ili drugog kasnijeg datuma nakon njegova potpisivanja do završetka postupaka potrebnih za njegovo stupanje na snagu.

            Članak 4.
            Ova Odluka stupa na snagu na snagu na dan donošenja.

            Sastavljeno u Bruxellesu 11. veljače 2022.

                  Za Vijeće

                  Predsjednik

               J.-Y. LE DRIAN

            (1)  SL L 79, 18.3.2014., str. 3.

            (2)  Odluka Vijeća 2014/146/EU od 28. siječnja 2014. o sklapanju Sporazuma o partnerstvu u ribarstvu između Europske unije i Republike Mauricijusa (SL L 79, 18.3.2014., str. 2.).

            (3)  SL L 279, 28.10.2017., str. 3.

            (4)  Vidjeti stranicu 45. Ovoga Službenog lista.


title: Odluka Vijeća (EU) 2022/620 od 7. travnja 2022. o imenovanju člana Odbora regija, kojeg je predložila Savezna Republika Njemačka

text:
                  13.4.2022

                  HR

                  Službeni list Europske unije

                  L 115/73

         ODLUKA VIJEĆA (EU) 2022/620
         od 7. travnja 2022.
         o imenovanju člana Odbora regija, kojeg je predložila Savezna Republika Njemačka
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir Odluku Vijeća (EU) 2019/852 od 21. svibnja 2019. o određivanju sastava Odbora regija (1),
         uzimajući u obzir prijedlog njemačke vlade,
         budući da:

                     (1)

                     U skladu s člankom 300. stavkom 3. Ugovora Odbor regija sastoji se od predstavnika regionalnih i lokalnih tijela, koji ili imaju izborni mandat regionalnog ili lokalnog tijela ili su politički odgovorni izabranoj skupštini.

                     (2)

                     Vijeće je 10. prosinca 2019. donijelo Odluku (EU) 2019/2157 (2) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025.

                     (3)

                     Mjesto člana Odbora regija postalo je slobodno podnošenjem ostavke Marka WEINMEISTERA.

                     (4)

                     Njemačka vlada predložila je Uwea BECKERA, predstavnika regionalnog tijela koji je politički odgovoran izabranoj skupštini, Staatssekretär für Europaangelegenheiten, politische Verantwortung gegenüber dem Hessischen Landtag (državni tajnik za europske poslove, politički odgovoran parlamentu savezne države Hessen), kao člana Odbora regija do kraja tekućeg mandata, koji istječe 25. siječnja 2025.,

               DONIJELO JE OVU ODLUKU:

            Članak 1.
            Uwe BECKER, predstavnik regionalnog tijela koji je politički odgovoran izabranoj skupštini, Staatssekretär für Europaangelegenheiten, politische Verantwortung gegenüber dem Hessischen Landtag (državni tajnik za europske poslove, politički odgovoran parlamentu savezne države Hessen), imenuje se članom Odbora regija do kraja tekućeg mandata, koji istječe 25. siječnja 2025.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 7. travnja 2022.

                  Za Vijeće

                  Predsjednik

               J. DENORMANDIE

            (1)  SL L 139, 27.5.2019., str. 13.

            (2)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).


title: Odluka Vijeća (ZVSP) 2022/628 od 13. travnja 2022. o izmjeni Odluke (ZVSP) 2022/266 o mjerama ograničavanja kao odgovor na priznavanje područja ukrajinskih regija Donjecka i Luhanska koja nisu pod kontrolom vlade i na naredbu ruskim oružanim snagama da stupe na ta područja

text:
                  13.4.2022

                  HR

                  Službeni list Europske unije

                  L 116/8

         ODLUKA VIJEĆA (ZVSP) 2022/628
         od 13. travnja 2022.
         o izmjeni Odluke (ZVSP) 2022/266 o mjerama ograničavanja kao odgovor na priznavanje područja ukrajinskih regija Donjecka i Luhanska koja nisu pod kontrolom vlade i na naredbu ruskim oružanim snagama da stupe na ta područja
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 23. veljače 2022. donijelo Odluku (ZVSP) 2022/266 (1).

                     (2)

                     Predsjednik Ruske Federacije najavio je 24. veljače 2022. vojnu operaciju u Ukrajini, a ruske oružane snage započele su napad na Ukrajinu.

                     (3)

                     Svojim nezakonitim vojnim djelovanjem Rusija teško narušava teritorijalnu cjelovitost, suverenitet i neovisnost Ukrajine te teško krši međunarodno pravo i načela Povelje Ujedinjenih naroda.

                     (4)

                     S obzirom na humanitarnu krizu koja je posljedica ničim izazvane invazije oružanih snaga Ruske Federacije na Ukrajinu, Vijeće smatra da bi se, u skladu s međunarodnim humanitarnim pravom, u Ukrajini trebalo nastaviti principijelno humanitarno djelovanje nepristranih humanitarnih aktera koji odgovaraju na humanitarne potrebe civilnog stanovništva u Ukrajini, među ostalim na područjima ukrajinskih regija Donjecka i Luhanska koja nisu pod kontrolom vlade.

                     (5)

                     Vijeće stoga smatra da bi određene, jasno definirane kategorije tijela, osoba, subjekata, organizacija i agencija trebale biti izuzete od ograničenja na trgovinu robom i tehnologijom za uporabu u određenim sektorima, na pružanje određenih usluga i pomoći povezanih s tom robom i tehnologijom te na pružanje usluga povezanih s infrastrukturom u određenim sektorima, ako je to potrebno za isključivo humanitarne svrhe na područjima ukrajinskih regija Donjecka i Luhanska koja nisu pod kontrolom vlade.

                     (6)

                     Osim toga, Vijeće također smatra da bi u istu svrhu trebalo uvesti mehanizam odstupanja za humanitarne aktivnosti koje nisu obuhvaćene gore navedenim izuzećem.

                     (7)

                     Odluku (ZVSP) 2022/266 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka (ZVSP) 2022/266 mijenja se kako slijedi:

                        1.

                        u članku 6. umeću se sljedeći stavci:

                           „2.a   Zabrane iz stavaka 1. i 2. ne primjenjuju se na:

                                       (a)

                                       javna tijela ili pravne osobe, subjekte ili tijela koji primaju javna sredstva Unije ili država članica, pod uvjetom da su roba, tehnologija, usluge i pomoć iz stavaka 1. i 2. potrebne za isključivo humanitarne svrhe na područjima ukrajinskih regija Donjecka i Luhanska koja nisu pod kontrolom vlade;

                                       (b)

                                       organizacije i agencije koje Unija ocjenjuje na temelju stupova i s kojima je Unija potpisala okvirni sporazum o financijskom partnerstvu na temelju kojeg organizacije i agencije djeluju kao humanitarni partneri Unije, pod uvjetom da su roba, tehnologija, usluge i pomoć iz stavaka 1. i 2. potrebne za isključivo humanitarne svrhe na područjima ukrajinskih regija Donjecka i Luhanska koja nisu pod kontrolom vlade;

                                       (c)

                                       organizacije i agencije kojima je Unija izdala certifikat o humanitarnom partnerstvu ili koje država članica certificira ili priznaje u skladu s nacionalnim postupcima, pod uvjetom da su roba, tehnologija, usluge i pomoć iz stavaka 1. i 2. potrebne za isključivo humanitarne svrhe na područjima ukrajinskih regija Donjecka i Luhanska koja nisu pod kontrolom vlade; ili

                                       (d)

                                       specijalizirane agencije država članica, pod uvjetom da su roba, tehnologija, usluge i pomoć iz stavaka 1. i 2. potrebne za isključivo humanitarne svrhe na područjima ukrajinskih regija Donjecka i Luhanska koja nisu pod kontrolom vlade

                           2.b   U slučajevima koji nisu obuhvaćeni stavkom 2.a i odstupajući od stavaka 1. i 2., nadležna tijela države članice mogu izdati posebna ili opća odobrenja, pod općim i posebnim uvjetima koje smatraju primjerenima, za prodaju, opskrbu, prijenos ili izvoz robe ili tehnologije iz stavka 1. i pružanje usluga i pomoći iz stavka 2., nakon što utvrde da su takva roba, tehnologija, usluge i pomoć potrebne za isključivo humanitarne svrhe na područjima ukrajinskih regija Donjecka i Luhanska koja nisu pod kontrolom vlade.
                           Dotična država članica obavješćuje ostale države članice i Komisiju o svakom odobrenju izdanom na temelju ovog stavka u roku od dva tjedna od izdavanja odobrenja.”;

                        2.

                        u članku 7. umeću se sljedeći stavci:

                           „1.a   Zabrane iz stavka 1. ne primjenjuju se na:

                                       (a)

                                       javna tijela ili pravne osobe, subjekte ili tijela koji primaju javna sredstva Unije ili država članica, pod uvjetom da su pomoć i usluge iz stavka 1. potrebne za isključivo humanitarne svrhe na područjima ukrajinskih regija Donjecka i Luhanska koja nisu pod kontrolom vlade;

                                       (b)

                                       organizacije i agencije koje Unija ocjenjuje na temelju stupova i s kojima je Unija potpisala okvirni sporazum o financijskom partnerstvu na temelju kojeg organizacije i agencije djeluju kao humanitarni partneri Unije, pod uvjetom da su pomoć i usluge iz stavka 1. potrebne za isključivo humanitarne svrhe na područjima ukrajinskih regija Donjecka i Luhanska koja nisu pod kontrolom vlade;

                                       (c)

                                       organizacije i agencije kojima je Unija izdala certifikat o humanitarnom partnerstvu ili koje država članica certificira ili priznaje u skladu s nacionalnim postupcima, pod uvjetom da su pomoć i usluge iz stavka 1. potrebne za isključivo humanitarne svrhe na područjima ukrajinskih regija Donjecka i Luhanska koja nisu pod kontrolom vlade; ili

                                       (d)

                                       specijalizirane agencije država članica, pod uvjetom da su pomoć i usluge iz stavka 1. potrebne za isključivo humanitarne svrhe na područjima ukrajinskih regija Donjecka i Luhanska koja nisu pod kontrolom vlade.

                           1.b   U slučajevima koji nisu obuhvaćeni stavkom 1.a i odstupajući od stavka 1., nadležna tijela države članice mogu izdati posebna ili opća odobrenja, pod općim i posebnim uvjetima koje smatraju primjerenima, za pružanje pomoći i usluga iz stavka 1. nakon što utvrde da su takve pomoć i usluge potrebne za isključivo humanitarne svrhe na područjima ukrajinskih regija Donjecka i Luhanska koja nisu pod kontrolom vlade.
                           Dotična država članica obavješćuje ostale države članice i Komisiju o svakom odobrenju izdanom na temelju ovog stavka u roku od dva tjedna od izdavanja odobrenja.”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 13. travnja 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća (ZVSP) 2022/266 od 23. veljače 2022. o mjerama ograničavanja kao odgovor na priznavanje područja ukrajinskih regija Donjecka i Luhanska koja nisu pod kontrolom vlade i na naredbu ruskim oružanim snagama da stupe na ta područja (SL L 42 I, 23.2.2022., str. 109.).


title: Odluka Vijeća (ZVSP) 2022/627 od 13. travnja 2022. o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine

text:
                  13.4.2022

                  HR

                  Službeni list Europske unije

                  L 116/6

         ODLUKA VIJEĆA (ZVSP) 2022/627
         od 13. travnja 2022.
         o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 17. ožujka 2014. donijelo Odluku 2014/145/ZVSP (1).

                     (2)

                     Predsjednik Ruske Federacije 21. veljače 2022. potpisao je dekret kojim se priznaje „neovisnost i suverenitet” područja ukrajinskih regija Donjecka i Luhanska koja nisu pod kontrolom vlade te je ruskim oružanim snagama naredio da stupe na ta područja.

                     (3)

                     Predsjednik Ruske Federacije 24. veljače 2022. najavio je vojnu operaciju u Ukrajini te su ruske oružane snage započele napad na Ukrajinu.

                     (4)

                     Svojim nezakonitim vojnim djelovanjem Rusija teško narušava teritorijalnu cjelovitost, suverenitet i neovisnost Ukrajine te ozbiljno krši međunarodno pravo i načela Povelje Ujedinjenih naroda.

                     (5)

                     S obzirom na humanitarnu krizu koja je nastupila uslijed ničim izazvane invazije oružanih snaga Ruske Federacije na Ukrajinu, Vijeće smatra da bi se, u skladu s međunarodnim humanitarnim pravom, u Ukrajini trebalo nastaviti principijelno humanitarno djelovanje nepristranih humanitarnih aktera koji odgovaraju na humanitarne potrebe civilnog stanovništva Ukrajine.

                     (6)

                     Vijeće stoga smatra da određene organizacije i agencije koje djeluju kao humanitarni partneri Unije trebaju biti izuzete od zabrane stavljanja sredstava i gospodarskih resursa na raspolaganje osobama, subjektima i tijelima uvrštenima na popis, za isključivo humanitarne svrhe u Ukrajini.

                     (7)

                     Osim toga, Vijeće smatra da bi za isključivo humanitarne svrhe u Ukrajini trebalo uvesti mehanizam odstupanja s obzirom na zamrzavanje imovine i ograničenja u vezi sa stavljanjem sredstava i gospodarskih resursa na raspolaganje osobama, subjektima i tijelima uvrštenima na popis.

                     (8)

                     Odluku 2014/145/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            U članku 2. Odluke 2014/145/ZVSP dodaju se sljedeći stavci:

                  „11.   Zabrana iz stavka 2. ne primjenjuju se na organizacije i agencije koje Unija ocjenjuje na temelju stupova i s kojima je Unija potpisala okvirni sporazum o financijskom partnerstvu na temelju kojeg organizacije i agencije djeluju kao humanitarni partneri Unije, pod uvjetom da je osiguranje sredstava ili gospodarskih resursa iz stavka 2. potrebno za isključivo humanitarne svrhe u Ukrajini.

                  12.   U slučajevima koji nisu obuhvaćeni stavkom 11., i odstupajući od stavaka 1. i 2., nadležna tijela države članice mogu izdati posebna ili opća odobrenja, pod općim ili posebnim uvjetima koje smatraju primjerenima, za oslobađanje određenih zamrznutih sredstava ili gospodarskih resursa odnosno stavljanje na raspolaganje određenih sredstava ili gospodarskih resursa pod uvjetom da je osiguravanje takvih sredstava ili gospodarskih resursa potrebno za isključivo humanitarne svrhe u Ukrajini.
                  Ako u roku od pet radnih dana od dana primitka zahtjeva za odobrenje nadležno tijelo ne donese negativnu odluku, ne zatraži informacije niti izda obavijest za dodatno vrijeme, smatra se da je odobrenje izdano.
                  Dotična država članica obavješćuje ostale države članice i Komisiju o svakom odobrenju izdanom na temelju ovog stavka u roku od dva tjedna od izdavanja odobrenja.”;

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 13. travnja 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća 2014/145/ZVSP od 17. ožujka 2014. o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine (SL L 78, 17.3.2014., str. 16.).


title: Odluka Vijeća (ZVSP) 2022/635 od 13. travnja 2022. o izmjeni Odluke (ZVSP) 2017/1869o savjetodavnoj misiji Europske unijeza potporu reformi sigurnosnog sektora u Iraku(EUAM Iraq)

text:
                  19.4.2022

                  HR

                  Službeni list Europske unije

                  L 117/32

         ODLUKA VIJEĆA (ZVSP) 2022/635
         od 13. travnja 2022.
         o izmjeni Odluke (ZVSP) 2017/1869o savjetodavnoj misiji Europske unijeza potporu reformi sigurnosnog sektora u Iraku(EUAM Iraq)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 16. listopada 2017. donijelo Odluku (ZVSP) 2017/1869 (1) o uspostavi savjetodavne misije Europske unije za potporu reformi sigurnosnog sektora u Iraku (EUAM Iraq).

                     (2)

                     Vijeće je 7. travnja 2020. donijelo Odluku (ZVSP) 2020/513 (2) o izmjeni mandata misije EUAM Iraq i njezinu produljenju do 30. travnja 2022.

                     (3)

                     Nakon strateškog preispitivanja misije EUAM Iraq Politički i sigurnosni odbor preporučio je izmjenu mandata misije EUAM Iraq i njegovo produljenje do 30. travnja 2024.

                     (4)

                     Odluku (ZVSP) 2017/1869 trebalo bi stoga na odgovarajući način izmijeniti.

                     (5)

                     Misija EUAM Iraq provodit će se u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora o Europskoj uniji,

               DONIJELO JE OVU ODLUKU:

            Članak 1.
            Odluka (ZVSP) 2017/1869 mijenja se kako slijedi:

                        1.

                        članak 2. zamjenjuje se sljedećim:

                           „Članak 2.
                           Ciljevi
                           Strateški ciljevi misije EUAM Iraq jesu:

                                       1.

                                       pružanje strateških savjeta i stručnog znanja iračkim tijelima o civilnim aspektima reformi sigurnosnog sektora, među ostalim nacionalne strategije sigurnosti, povezanih nacionalnih strategija i drugih prioriteta nacionalne sigurnosti;

                                       2.

                                       analiza, procjena i utvrđivanje mogućnosti za daljnji angažman Unije na nacionalnoj, regionalnoj i lokalnoj razini u vezi s potrebama reforme sektora civilne sigurnosti;

                                       3.

                                       u suradnji s delegacijom Unije, informiranje i olakšavanje planiranja i provedbe potpore koju pružaju Unija i države članice u području reforme sektora civilne sigurnosti u Iraku, uz osiguravanje dosljednosti djelovanja Unije.”;

                        2.

                        u članku 14. stavku 1. iza treće rečenice umeće se sljedeće:
                        „Financijski referentni iznos za pokrivanje izdataka povezanih s misijom EUAM Iraq za razdoblje od 1. svibnja 2022. do 30. travnja 2024. iznosi 70 056 766,51 EUR.”;

                        3.

                        u članku 17. druga rečenica zamjenjuje se sljedećim:
                        „Primjenjuje se do 30. travnja 2024.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 13. travnja 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća (ZVSP) 2017/1869 od 16. listopada 2017. o savjetodavnoj misiji Europske unije za potporu reformi sigurnosnog sektora u Iraku (EUAM Iraq) (SL L 266, 17.10.2017., str. 12.).

            (2)  Odluka Vijeća (ZVSP) 2020/513 od 7. travnja 2020. o izmjeni Odluke (ZVSP) 2017/1869 o savjetodavnoj misiji Europske unije za potporu reformi sigurnosnog sektora u Iraku (EUAM Iraq) (SL L 113, 8.4.2020., str. 38.).


title: Odluka Vijeća (ZVSP) 2022/636 od 13. travnja 2022. o izmjeni Odluke (ZVSP) 2022/338 o mjeri pomoći u okviru Europskog instrumenta mirovne pomoći za opskrbu ukrajinskih oružanih snaga vojnom opremom i platformama namijenjenima za primjenu smrtonosne sile

text:
                  19.4.2022

                  HR

                  Službeni list Europske unije

                  L 117/34

         ODLUKA VIJEĆA (ZVSP) 2022/636
         od 13. travnja 2022.
         o izmjeni Odluke (ZVSP) 2022/338 o mjeri pomoći u okviru Europskog instrumenta mirovne pomoći za opskrbu ukrajinskih oružanih snaga vojnom opremom i platformama namijenjenima za primjenu smrtonosne sile
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 41. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 28. veljače 2022. donijelo Odluku (ZVSP) 2022/338 (1) kojom je uspostavljena mjera pomoći s financijskim referentnim iznosom od 450 000 000 EUR namijenjena pokrivanju opskrbe ukrajinskih oružanih snaga vojnom opremom i platformama namijenjenima za primjenu smrtonosne sile.

                     (2)

                     Vijeće je 23. ožujka 2022. donijelo Odluku (ZVSP) 2022/471 (2) o izmjeni Odluke (ZVSP) 2022/338, kojom je financijski referentni iznos povećan na 900 000 000 EUR.

                     (3)

                     S obzirom na oružanu agresiju Ruske Federacije na Ukrajinu koja je u tijeku, financijski referentni iznos trebalo bi povećati za dodatnih 450 000 000 EUR, a trajanje mjere pomoći trebalo bi produljiti za 24 mjeseca.

                     (4)

                     Odluku (ZVSP) 2022/338 trebalo bi na odgovarajući način izmijeniti,

               DONIJELO JE OVU ODLUKU

            Članak 1.
            Odluka (ZVSP) 2022/338 mijenja se kako slijedi:

                        1.

                        u članku 1. stavak 4. zamjenjuje se sljedećim:

                           „4.   Mjera pomoći traje 60 mjeseci od donošenja ove Odluke.”;

                        2.

                        u članku 2. stavak 1. zamjenjuje se sljedećim:

                           „1.   Financijski referentni iznos namijenjen pokrivanju rashoda povezanih s mjerom pomoći iznosi 1 350 000 000 EUR.”;

                        3.

                        u članku 2. stavak 3. zamjenjuje se sljedećim:

                           „3.   U skladu s člankom 29. stavkom 5. Odluke (ZVSP) 2021/509 administrator za mjere pomoći može nakon donošenja ove Odluke poslati poziv na dodjelu doprinosâ, do 1 350 000 000 EUR. Sredstva za koja je administrator poslao poziv upotrebljavaju se samo za plaćanje rashoda u okviru ograničenja koje je odobrio Odbor osnovan Odlukom (ZVSP) 2021/509 u izmjeni proračuna za 2022. i proračunima za sljedeće godine, koji odgovaraju mjeri pomoći.”;

                        4.

                        u članku 2. stavak 4. zamjenjuje se sljedećim:

                           „4.   Rashodi povezani s provedbom mjere pomoći prihvatljivi su od 1. siječnja 2022. do datuma koji treba odrediti Vijeće. Najmanje 66 % financijskog referentnog iznosa pokriva rashode nastale od 11. ožujka 2022.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 13. travnja 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća (ZVSP) 2022/338 od 28. veljače 2022. o mjeri pomoći u okviru Europskog instrumenta mirovne pomoći za opskrbu ukrajinskih oružanih snaga vojnom opremom i platformama namijenjenima za primjenu smrtonosne sile (SL L 60, 28.2.2022., str. 1.).

            (2)  Odluka Vijeća (ZVSP) 2022/471 od 23. ožujka 2022. o izmjeni Odluke (ZVSP) 2022/338 o mjeri pomoći u okviru Europskog instrumenta mirovne pomoći za opskrbu ukrajinskih oružanih snaga vojnom opremom i platformama namijenjenima za primjenu smrtonosne sile (SL L 96, 24.3.2022., str. 43.).


title: Odluka Vijeća (ZVSP) 2022/638 оd 13. travnja 2022. o izmjeni Odluke 2014/486/ZVSP o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine)

text:
                  19.4.2022

                  HR

                  Službeni list Europske unije

                  L 117/38

         ODLUKA VIJEĆA (ZVSP) 2022/638
         оd 13. travnja 2022.
         o izmjeni Odluke 2014/486/ZVSP o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Ruska Federacija 23. veljače 2022. pokrenula je ničim izazvanu i neopravdanu vojnu agresiju na Ukrajinu, koju je Europsko vijeće najoštrije osudilo u svojim zaključcima od 24. veljače 2022.

                     (2)

                     Europsko vijeće 24. ožujka 2022. u svojim zaključcima navelo je da „Rusija svojom ratnom agresijom na Ukrajinu grubo krši međunarodno pravo te uzrokuje gubitak brojnih života i ranjavanje velikog broja civila. Rusija usmjerava napade na civilno stanovništvo i cilja civilne objekte, uključujući bolnice, zdravstvene ustanove, škole i skloništa. Ti ratni zločini moraju odmah prestati. Odgovorne osobe i njihovi pomagači snosit će posljedice u skladu s međunarodnim pravom.”. Europsko vijeće nadalje je ponovno potvrdilo Izjavu iz Versaillesa od 11. ožujka 2022., u kojoj je posebno pozdravljena odluka tužitelja Međunarodnog kaznenog suda o pokretanju istrage za kaznena djela u njegovoj nadležnosti.

                     (3)

                     Odlukom 2014/486/ZVSP (1)1 osnovana je misija EUAM Ukraine za pomoć Ukrajini u području reforme civilnog sigurnosnog sektora, uključujući policiju i vladavinu prava.

                     (4)

                     Misijom EUAM Ukraine trebala bi se pružiti potpora ukrajinskim tijelima kako bi se olakšala istraga i kazneni progon međunarodnih kaznenih djela počinjenih u kontekstu vojne agresije Ruske Federacije na Ukrajinu.

                     (5)

                     Odluku 2014/486/ZVSP trebalo bi na odgovarajući način izmijeniti.

                     (6)

                     Misija EUAM Ukraine provodit će se u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora o Europskoj uniji,

               DONIJELO JE OVU ODLUKU:

            Članak 1.
            Odluka 2014/486/ZVSP mijenja se kako slijedi:

                        1.

                        članak 2.a postaje članak 2.b;

                        2.

                        umeće se sljedeći članak:

                           „Članak 2.a
                           Potpora ukrajinskim tijelima kako bi se olakšala istraga i kazneni progon međunarodnih kaznenih djela

                              1.   Misija EUAM Ukraine pruža potporu ukrajinskim tijelima, posebno uredu državnog odvjetnika, regionalnim uredima državnog odvjetništva i tijelima kaznenog progona, kako bi se olakšala istraga i kazneni progon bilo kojih međunarodnih kaznenih djela počinjenih u kontekstu ničim izazvane i neopravdane vojne agresije Rusije na Ukrajinu.

                              2.   U svrhu provedbe te zadaće:

                                          (a)

                                          misija EUAM Ukraine posebno pruža ukrajinskim tijelima strateške savjete o istrazi i kaznenom progonu međunarodnih kaznenih djela, o potrebnim izmjenama ukrajinskog zakonodavstva i o povezanoj komunikacijskoj strategiji. Također pruža obuku o drugim povezanim pitanjima. Može donirati sredstva ili opremu ukrajinskim tijelima kako bi se olakšala istraga i progon međunarodnih kaznenih djela;

                                          (b)

                                          misija EUAM Ukraine osigurava blisku koordinaciju s Međunarodnim kaznenim sudom i Agencijom Europske unije za suradnju u kaznenom pravosuđu (Eurojustom), kao i s državama članicama koje izravno podupiru istragu i kazneni progon međunarodnih kaznenih djela u Ukrajini. Prema potrebi koordinira se s drugim relevantnim akterima;

                                          (c)

                                          elementi misije EUAM Ukraine mogu privremeno provoditi svoje aktivnosti s državnog područja Moldove i državnog područja država članica. U tu svrhu mogu se sklopiti aranžmani između misije EUAM Ukraine i Republike Moldove ili dotičnih država članica.”.

            Članak 2.
            Ova Odluka stupa na snagu na datum donošenja.

            Sastavljeno u 13. travnja 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća 2014/486/ZVSP od 22. srpnja 2014. o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine) (SL L 217, 23.7.2014., str. 42.).